Wêreldbekende renoster naby wildtuin gestroop | Phalaborwa.org
March 16th, 2017 Phalaborwa
Wozani, ‘n renoster wat wêreldwyd daarvoor bekend was dat dit gelyk het asof hy vir besoekers soentjies blaas. Skermskoot: Sue Harwood/Facebook-video
ŉ Renoster wat wêreldwyd daarvoor bekend was dat dit gelyk het asof hy vir besoekers soentjies blaas, is die afgelope naweek deur stropers doodgeskiet.
Wozani, ŉ 14-jarige swartrenosterbul in die Olifantsrivier-wildreservaat tussen Hoedspruit en Phalaborwa in Limpopo, is Saterdagaand deur ŉ groep stropers doodgeskiet en sy horing, stert, een oor en een van sy pote is afgekap.
Mario Cesare, ŉ natuurbewaarder by die reservaat wat naby die Krugerwildtuin geleë is, het aan Maroela Media gesê die stropers het vermoedelik in twee groepe die reservaat binnegekom en een van die groepe is in die suide van die Balule-gedeelte van die reservaat aangekeer. Die tweede groep het egter deurgeglip, gewag tot dit donker word en toe in die lig van die volmaan Wozani opgespoor en doodgemaak.
“Wozani het voorheen terugslae oorleef toe ŉ swak ontwerpte valstrik hom byna sy poot gekos het, toe ander bulle hom uitgedaag het en toe ŉ trein hom getref het. Hy het bekend geword vir die soene wat hy geblaas het aan enigiemand wat met hom in kontak gekom het,” het Cesare gesê.
“Hy het onlangs sy bekende gebied verlaat om na Buza [sy maat] en sy dogter, Bongani, te soek, onwetend dat hulle al ŉ maand vroeër die slagoffers van stropers geword het. Tragies genoeg het Wozani sy laaste soen geblaas ongeveer ŉ kilometer van waar sy geliefde Buza en Bongani geslag is.”
Volgens Cesare is Wozani se stert, oor en poot ook afgekap om saam met die horing verkoop te word om aan die koper te bewys dat dit van ŉ wilde renoster afkomstig is. “ŉ ‘Produk’ wat nou gesien sal word as van beter kwaliteit en wat meer ‘medisinale krag’ het. Ironies genoeg gaan dit nou na China, waar die ekonomie gedryf word deur ons wat hul produkte koop, wat op sy beurt hul aptyt en vermoë om renosterhoring, perlemoen, ietermagog, ivoor, leeupote, ensovoorts te bekom. Dink daaroor die volgende keer wat jy iets koop waarop staan ‘Made in China’.”
Lt.kol. Moatshe Ngoepe, woordvoerder van die polisie, het gesê ŉ saak van die onwettige jag van beskermde spesies word ondersoek. Niemand is nog in hegtenis geneem nie.
« 4 in hof vir moord op konstabel
Vyf sterf, 19 beseer op Limpopo paaie »